Efter en måned med sommerhusbrande og halmbrande i området omkring Fjeritslev, var det fredag aften klubhuset ved Fjerritslev Idrætsforening, som Nordjyllands Beredskab måtte rykke ud til. Klokken 22.18 gik alarmen, og der viste sig at være brand i to containere, som stod op af klubhuset. Ilden havde fået fat i taget, men branden kom hurtigt under kontrol og blev slukket. Nordjyllands Politi kan ikke udelukke, at der kan være en sammenhæng mellem fredagens brand og de ildspåsættelser, der har været i området den seneste måned. - Når det brænder i Fjerritslev, så kigger vi naturligvis på det med ekstra opmærksomhed, siger vagtchef ved Nordjyllands Politi, Heine Hansen.

Referat:
Fredag aften var der brand ved Fjerritslev Idrætsforenings klubhus. Politiet kan ikke udelukke, at det har at gøre med den seneste tids påsatte brande.